b"\n_START_ARTICLE_\nGalli\n_START_PARAGRAPH_\nRodbina Gallov (tudi  Galli z Gallenberga, slovensko 'Gamberka' in kasneje Gall von Gallenstein, slovensko 'Podpe\xc5\xa1ki' in tudi von Rudolfseck, slovensko 'z Ro\xc5\xbeeka') je bila kranjska plemi\xc5\xa1ka rodbina, ena najstarej\xc5\xa1ih na slovenskem ozemlju.  _NEWLINE_Rod naj bi pri\xc5\xa1el iz Bavarske na Kranjsko v 12. stoletju in si postavili svoj novi izvorni grad Gamberk (Gallenberg).  V za\xc4\x8detku 14. stoletja je Gamberk \xc5\xa1e vedno v rokah Gallov-Gallenbergov, \xc4\x8deprav so ti \xc5\xbee v 2. polovici 13. stoletja premaknili svoj sede\xc5\xbe v na novo zgrajeni grad Podpe\xc4\x8d nem. Gallenstein pri Podpe\xc4\x8di ju\xc5\xbeno od Save na Dolenjskem.  V prvi polovici 14. stoletja je rod izgubil mati\xc4\x8dni grad in hkrati ustanovil in pri\xc4\x8deli novo vejo imenovano po izvornem gradu (Gallenbergi) s posestjo na Kamni\xc5\xa1kem in na severni strani Save. Druga osnovna veja rodbine Gallov pa se je imenovala po gradu Podpe\xc4\x8d oziroma Gallenstein  -  Galli Podpe\xc5\xa1ki. Ti pa so s\xc4\x8dasoma ustanovili nekaj podvej; Konrad III. Gall je okoli leta 1367 ustanovil podvejo Gallov Podpe\xc5\xa1kih z Ro\xc5\xbeeka (Gall von Gallenstein zu Rudolfseck); Nikolaj (Niklas) II. Gall pa okoli leta 1382 novo koro\xc5\xa1ko podvejo Gallov Podpe\xc5\xa1kih iz Puk\xc5\xa1tajna (Gall von Gallenstein zu Puchenstein); Adam Gall pa leta 1531 novo podvejo Gallov Podpe\xc5\xa1kih in Puk\xc5\xa1tajnskih iz Loosdorfa (Gall von Gallenstein und Puchenstein zu Loosdorf) v Spodnji Avstriji, ki pa je izumrla po 75 letih._NEWLINE_Rodbina je po mo\xc5\xa1ki liniji izumrla v 20. stoletju. Kot plemi\xc4\x8di so Galli na Kranjskem \xe2\x80\x93 po 14. stoletju predvsem na Dolenjskem \xe2\x80\x93 prisotni \xc5\xbee v \xc4\x8dasu za\xc4\x8detka  13. stoletja. Med kranjskimi de\xc5\xbeelani jih najdemo leta 1463. Leta 1637 so bili povzdignjeni v baronstvo kot baroni Gallensteinski. V 16. in 17. stoletju veliko pripadnikov rodu najdemo v de\xc5\xbeelni upravi in \xc5\xa1e ve\xc4\x8d v voja\xc5\xa1kih slu\xc5\xbebah.\n_START_SECTION_\nZgodovina\n_START_PARAGRAPH_\nKranjska plemi\xc5\xa1ka rodbina Gallov je ena najstarej\xc5\xa1ih na na\xc5\xa1ih tleh. Po zgodovinarju Schumi-ju so bili Galli ministeriali Ande\xc5\xa1ko-Meranskih grofov, ki so po letu 1105 z grofom Bertholdom II. pri\xc5\xa1li iz ju\xc5\xbene Bavarske na Kranjsko, in si postavili svoj novi izvorni grad Gamberk (Gallenberg). Ta je prvi\xc4\x8d posredno omenjen leta 1248 v listini Wilbirge, h\xc4\x8dere Konrada Galla, ki je prvi\xc4\x8d omenjen 1223. V drugi polovici 13. stoletja so  s poroko dedovali in prevzeli grad Mekinje pri Kamniku in pri\xc4\x8deli novo vejo imenovano po izvornem gradu (Gallenbergi) s posestjo na Kamni\xc5\xa1kem in na severni strani Save, druga veja pa je z izgradnjo gradu Podpe\xc4\x8d ali Gallenstein pri Gabrovki nadaljevala rod Gallov.\n_START_SECTION_\nVersko udejstvovanje\n_START_PARAGRAPH_\nV srednjem veku so gospodje Galli imeli tesne odnose s Sti\xc5\xa1kim samostanom. Iz njihovega rodu je bil opat Jan\xc5\xbe okoli leta 1250.  Mnoge \xc4\x8dlane razvejane rodbine najdemo v sti\xc5\xa1kih zapisih kot samostanske dobrotnike: Volk (1293), Konrad (13. st.), Nikolaj (1329), Engelbert (1351), Viljem (sredi 14. st.), Konrad (14. st.). Galli so imeli patronatsko pravo nad \xc5\xbeupnijo Sv. Kri\xc5\xbe pri Litiji. Andrej Gall Gallensteinski (Podpe\xc5\xa1ki) je bil v prvi polovici 14. st. stolni \xc5\xbeupnik v Bo\xc5\xa1tanju in potem v Beli cerkvi in obenem arhidiakon Slovenske krajine. Apolonija Gall je bila leta 1520 velesovska priorka. _NEWLINE_V \xc4\x8dasu reformacijskega gibanja do polovice 16. stoletja Gallov ni zaslediti med protestanti. \xc5\xa0ele v drugi polovici je opaziti njihovo delovanje med protestanti, tako je bil npr. Martin Gall z Ro\xc5\xbeeka leta 1561 v delegaciji, ki jo je poslal kranjski stanovski odbor k cesarju v Prago. Sopodpisal je poziv, ki ga je ta delegacija v za\xc4\x8detku februarja 1562 iz Prage poslala Primo\xc5\xbeu Trubarju naj se \xc4\x8dimprej vrne v Ljubljano.  Kri\xc5\xa1tof Gall iz Podpe\xc4\x8di je 1568 poslal sina Franca Kri\xc5\xa1tofa v T\xc3\xbcbingen od koder je ta obiskoval Primo\xc5\xbea Trubarja. Leta 1584 je od stanov dobil Dalmatinovo biblijo v rde\xc4\x8dem usnju in s srebrnimi okovi. Martin Gall s Podpe\xc4\x8di je v obdobju, ko je bil de\xc5\xbeelni odbornik (1574-1585) na razne na\xc4\x8dine podpiral protestantizem. Najodlo\xc4\x8dnej\xc5\xa1i protestant med Galli je bil Seifrid Gall z Ro\xc5\xbeeka, ki je tudi \xc5\xa1tudiral v T\xc3\xbcbingenu, ki pa se je pod pritiskom protireformacije leta 1601 izselil, dobil wittenber\xc5\xa1ko slu\xc5\xbebo ter postal ustanovitelj hessenske veje Gallov. Evangeli\xc4\x8danske molilnice z grobovi so imeli Galli vsaj na Ro\xc5\xbeeku in v Vi\xc5\xa1nji.\n_START_SECTION_\nVoja\xc5\xa1ka slu\xc5\xbeba\n_START_PARAGRAPH_\nVitezi plemi\xc4\x8di Galli Podpe\xc5\xa1ki (Gallensteinski) so bili vedno tudi aktivni v voja\xc5\xa1ki slu\xc5\xbebi Habsbur\xc5\xbeanov v vojnah s Turki. V 16. stoletju so imeli pomembno vlogo v Hrva\xc5\xa1ki vojni krajini oziroma na voja\xc5\xa1ki meji. Jan\xc5\xbe pl. Gall leta 1545 in Martin pl. Gall leta 1556 sta bila podpolkovnika na hrva\xc5\xa1ki in pomorski meji Svetega rimskega cesarstva. Martin Gall je bil kapetan Biha\xc4\x87a v letih 1540 - 1544, Jan\xc5\xbe Gall pa leta 1581, Jakob Gall med leti 1586-92, Jan\xc5\xbe 1593, Martin Gall leta 1611 so bili ogulinski poveljniki; Poveljnika Senja pa sta bila med drugim Martin Gall leta 1545 in Jan\xc5\xbe leta 1612. Jan\xc5\xbea Danijela Galla z Ro\xc5\xbeeka so Turki februarja 1592 ujeli v Biha\xc4\x87u in ga v Beogradu 1594 usmrtili. Jan\xc5\xbe Adam baron Gall je bil 1640 kapetan v Karlovcu, 1687 pa poveljnik v Oto\xc4\x8dcu.  Baron Erazem Gall je bil leta 1688 kapetan v Pazinu. _NEWLINE_\xc5\xbde leta 1475 je prvi iz rodbine Gallov Ulrik padel pod tur\xc5\xa1kim me\xc4\x8dem pri Bre\xc5\xbeicah.  Takrat je v tur\xc5\xa1ko-bosansko ujetni\xc5\xa1tvo padel Viljem Gall in so zanj morali pla\xc4\x8dati 1000 goldinarjev od\xc5\xa1kodnine.  \xc5\xbdiga Gall je bil nem\xc5\xa1ki vitez in je padel leta 1478 pri K\xc3\xb6nigsbergu (sedanji Kaliningrad) _NEWLINE_Jan\xc5\xbe pl. Gall z Ro\xc5\xbeeka je med leti 1529 in 1574 slu\xc5\xbeil kot vojak in tudi diplomat. Kariero je za\xc4\x8del s sodelovanjem v obrambi Dunaja med tur\xc5\xa1kim obleganjem. Leta 1535 je skupaj z \xc5\xbdigo Vi\xc5\xa1njegorskim (nem. Weichselbergerjem) kot poslanik potoval na tur\xc5\xa1ki dvor, leta 1536 pa v Italijo in Francijo. Od 1538 \xe2\x80\x93 40 je bil zastavono\xc5\xa1a v Biha\xc4\x87u, kapetan v Repi\xc4\x8du, med leti 1545-47 stotnik v Senju."